
Dramaturgiai eszközök vizsgálata Székely Csaba Bányavidék című drámatrilógiájában

Dolgozatomban az erdélyi magyar drámairodalom egyik kortárs képviselője és megújítója, Székely Csaba 2013-ban megjelent Bányavidék című drámatrilógiáját vizsgálom a darabokban megjelenő dramaturgiai eszközök alapján. A trilógiát alkotó három drámát (Bányavirág, Bányavakság, Bányavíz) a színházi szakma és a kortárs magyar drámával foglalkozók a magyar dráma meghatározó és nemzetközi szinten is érvényes darabjainak tekintik. E drámákat megelőzően a szerzőnek egy drámája jelent meg angol nyelven, így a dolgozatban vizsgált kötet, illetve trilógia egy ígéretes drámaírói pálya kezdetét jelzi. A vizsgálat főként a trilógia drámáiban visszatérő dramaturgiai sémákra, az elhallgatás és a titkolózás, a késleltetés, az ismétlés fontos dramaturgiai szerepére, valamint a tragikum és komikum működtetésének módjaira koncentrál, utóbbiak kapcsán a művek groteszk, abszurd ábrázolásmódját hangsúlyozva. A dolgozat mindeközben kísérletet tesz arra, hogy Székely Csaba Bányavidék-trilógiáját drámatörténeti kontextusban is elhelyezze, s a drámák egyes dramaturgiai sajátosságai alapján magyar és külföldi drámaírók műveivel összefüggésben tárgyalja.



